Lukuaika noin 2 min

Ranskalaiset lehdet sekä tv- ja radiokanavat ovat päättäneet olla julkaisematta terroristi-iskujen tekijöiden kuvia ja nimiä, kertoo The Guardian.

Le Monde -lehti perusteli pääkirjoituksessaan 27. heinäkuuta, että yhteiskunnan kaikkien osien täytyy olla mukana kamppailussa terrorismia vastaan, ja medialla on tässä erityinen rooli.

"Näitä tietoja julkaisevat lehdet ja verkkosivut eivät voi vapauttaa itseään itsetutkiskelulta. Isiksen terrorismin käynnistyttyä Le Monde on muuttanut käytäntöjään usein", lehti kertoi.

Ensiksi Le Monde ei julkaissut Isiksen propagandaan kuuluvia kuvia. Nizzan terrori-iskun jälkeen lehti päätti, ettei se enää "julkaise kuvia tekijöitä, jotta vältämme mahdollisen kuolemanjälkeisen palvonnan".

Televisiokanava BFM-TV ja katolilaislehti La Croix ovat päätyneet samaan ratkaisuun.

"Emme enää toistaiseksi näytä kuvia terroristeista. Olemme pohtineet tätä jo jonkin aikaa, ja Nizzan tapahtumat vauhdittivat päätöstämme", kertoi BFM-TV:n toimituksen johtaja Hervé Béroud Agence France-Presselle.

Europe 1 -radiokanava ei aio mainita terroristien nimiä radiossa eikä julkaise heidän kuvia verkkosivuillaan.

Kaikki ranskalaismediat eivät kuitenkaan ole samoilla linjoilla.

"Meidän tehtävämme on tiedottaa, ja on kansalaisten oikeus tietää asioista", totesi kansallisen France Télévisions in uutispäätoimittaja Michel Field.

Fieldin mukaan terroristien nimien ja kuvien pidättäminen lisää yleisön huolia, ja voi aiheuttaa tunteen siitä, että valtavirtamedia pimittää tietoja. Hänen mukaansa sensuuri on muutenkin naurettavaa sosiaalisen median aikakautena.

Libération-lehden päätoimittaja Johan Hufnagel kertoo The Guardianille, että he tekevät päätöksiä tilannekohtaisesti.

Le Monden esimerkkiä eivät aio seurata lehdet Le Figaro ja Nouvel Observateur.

The Guardian kertoo, että heidän lisäksi muukin brittimedia julkaisee jatkossakin terroristi-iskujen tekijöiden kuvia.

Nizzan terroristi-iskun jälkeen psykoanalyytikko Fethi Benslama ehdotti radiossa, että kenties median olisi aika tehdä sopimus olla julkaisematta tekijöiden nimiä ja kuvia.

"Ne ovat erittäin merkittävä tehoste heidän tavoitteilleen olla kuuluisia ympäri maailmaa, kun samalla heidän uhrit ovat nimettömiä ja pysyvät anonyymeina."

Benslaman mukaan tekijöiden "palvonta" kannustaa muita tekemään iskuja, jotta he "saavat kunniaa komentajiensa ja ystäviensä silmissä".

"He jättävät taakseensa henkilöllisyystodistuksensa, he haluavat olla tunnistettuja mahdollisimman nopeasti", Benslama toteaa iskujen tekijöiden toimista.